《和柳子厚诗十七首 其十四 十二月二十三日大雪中种物》
宋代·程俱

密云弥四极，纷纷乱空华。斯须失千嶂，僵木忽以芽。

眼中万株春，璀璨通岩涯。迨此凡艳熄，坤舆净无瑕。

苍根移远梅，不惮涧谷遐。含冰伴幽独，思虑无由邪。

宝树发银界，无脩證三耶。皎皎天宇外，何劳凌绛霞。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。